**ინფორმაცია**

**,,საქართველოს 2022 წლის სახელმწიფო ბიუჯეტის შესახებ“ საქართველოს კანონის პროექტზე საქართველოს პარლამენტის საფინანსო-საბიუჯეტო კომიტეტის რეკომენდაციების გათვალისწინების შესაძლებლობის შესახებ**

| **№** | **რეკომენდაცია** | **რეკომენდაციის გათვალისწინების შესაძლებლობა** |
| --- | --- | --- |
| 1. | კომიტეტი დადებითად აფასებს მომავალი წლის მაკროეკონომიკური პარამეტრების მიმდინარე წელთან შედარებით გაუმჯობესებას, რის შედეგადაც ბიუჯეტის შემოსულობების ზრდის ძირითად წყაროდ საგადასახადო შემოსავლების ზრდა იგეგმება. ამასთან, კომიტეტს მიაჩნია, რომ მიმდინარე წლის მეორე კვარტალსა და ივლის-აგვისტოს თვეებში მშპის ზრდის დადებითი ტენდენციებისა და მიმდინარე წლის დეფლატორის გათვალისწინებით, 2021 წლის მოსალოდნელი ნომინალური მშპ-ის ოდენობა პროექტით წარმოდგენილთან შედარებით სავარაუდოდ მეტი იქნება. შესაბამისად, 2022 წლისთვის მშპ-ის რეალური ზრდისა და მშპ-ის დეფლატორის მაჩვენებლების ფარგლებში, ასევე გაიზრდება ნომინალური მშპ-ის საპროგნოზო მოცულობაც, რაც იმას ნიშნავს, რომ ბიუჯეტში შემოსავლების, მათ შორის, საგადასახადო შემოსავლების სახით წარმოდგენილ საპროგნოზო მაჩვენებლებთან შედარებით შესაძლებელია მოხდეს დამატებითი ფულადი სახსრების აკუმულირება. | საქართველოს ფინანსთა სამინისტროს შეფასებით, ეკონომიკის აღდგენის პერსპექტივა საშუალოვადიან პერიოდში დამოკიდებული იქნება სცენარების ანალიზში განხილული რისკების მატერიალიზაციის ხარისხზე. განხილული რისკების უცვლელობის პირობებში, მიმდინარე წელს უფრო მაღალი ეკონომიკური ზრდა გაზრდის მომდევნო წლისათვის შესადარ მაჩვენებელს, რაც გამოიწვევს მომდევნო წლების ეკონომიკური ზრდების შემცირებას.  საქართველოს ფინანსთა სამინისტრო ყურადღებით აკვირდება ეკონომიკურ ტენდენციებსა და საშუალოვადიან პერიოდში მოსალოდნელ რისკებს. შესაბამისად, თუ აღნიშნული მიმართულებით ხელმისაწვდომი გახდება ახალი ინფორმაცია, რაც შეცვლის მოსალოდნელი რისკების მასშტაბს, ან მოსალოდნელობის ხარისხს, საქართველოს ფინანსთა სამინისტრო გადახედავს როგორც მიმდინარე წლის, აგრეთვე შემდგომი წლების პროგნოზებს. ამასთან, წარმოდგენილი გადამუშავებული ბიუჯეტის მიხედვით, მიმდინარე წელს რეალური ეკონომიკური ზრდა პროგნოზირებულია 10%-ის ოდენობით, შესაბამისად გაზრდილია მომდევნო წლის ნომინალური მთლიანი შიდა პროდუქტი, რომლის მაჩვენებელიც 65 მილიარდ ლარს აჭარბებს. |
| 2. | კანონპროექტის საკომიტეტო განხილვისას აღინიშნა, რომ კიდევ უფრო მეტი ყურადღება მიექცეს ბიუჯეტის დეფიციტისა და მთავრობის ვალის შემცირებას. პანდემიიდან გამომდინარე, 2020 წელს ერთიანი ბიუჯეტის დეფიციტი გასცდა კანონით დადგენილ 3%-იან ზღვარს. მისი დაბრუნება განსაზღვრულ ზღვრებსა და ვადებში კანონმდებლობის შესაბამისად, იგეგმება 2023 წელს. თუმცა, 2022 წლის პროექტით გათვალისწინებული 4.4%-იანი დეფიციტი შესაძლებელია შემცირდეს, რისი პოტენციალიც არსებობს, როგორც ქვეყნის ეკონომიკურ ზრდაში, ისე საბიუჯეტო  ხარჯების შესაძლო ეკონომიის პირობებში, რაც თავისთავად დადებითად იმოქმედებს ინფლაციის შემცირებასა და ლარის კურსის სტაბილურობაზე.  ამასთან, მიზანშეწონილია, საქართველოს მთავრობამ და საქართველოს ეროვნულმა ბანკმა გააგრძელონ თანამშრომლობა, რათა ინფლაცია მაქსიმალურად დაუახლოვდეს მიზნობრივ მაჩვენებელს. | საშუალოვადიან პერიოდში ფისკალური პოლიტიკის მთავარი ამოცანა ფისკალური წესით დადგენილ ზღვრებში დაბრუნება და ეფექტური კონსოლიდაციაა. 2022 წლის 4.4 პროცენტიანი დეფიციტი ერთი მხრივ ეფუძნება საქართველოს ფინანსთა სამინისტროს პროგნოზებს მშპ-სა და საბიუჯეტო შემოსავლების შესახებ, ხოლო მეორე მხრივ, იმ ხარჯების გონივრულ კომპრომისულ ვარიანტს, რომელიც თანხვედრაშია როგორც კონსოლიდაციის მიზანთან, აგრეთვე ბიუჯეტის პრიორიტეტების შესაბამისობასთან.  წლის განმავლობაში დამატებითი შემოსავლების ან/და ხარჯვით ნაწილში ეკონომიების წარმოშობის შემთხვევაში, მთავარი პრიორიტეტი იქნება დამატებითი რესურსების მაქსიმალურად მიმართვა ფისკალურ კონსოლიდაციაზე. |
| 3. | მისასალმებელია, რომ წარმოდგენილი ბიუჯეტის პროექტის საკომიტეტო განხილვებზე მომხსენებელმა აღნიშნა 2022 წლიდან საჯარო სექტორში დასაქმებულთა ხელფასების შესაძლო ზრდასთან დაკავშირებით. მიზანშეწონილია, საჯარო სექტორში როგორც ცენტრალურ, ისე ადგილობრივ დონეზე მოხელეების ხელფასების ზრდა, მითუმეტეს, რომ ბოლო რამდენიმე წლის განმავლობაში ფიქსირდება ინფლაციის მაღალი მაჩვენებელი. | **გათვალისწინებულია**  „საქართველოს 2022 წლის სახელმწიფო ბიუჯეტის შესახებ“ საქართველოს კანონის პროექტის განახლებულ ვერსიაში საბაზისო თანამდებობრივი სარგო განისაზღვრა 1100 ლარის ოდენობით და შესაბამისად გადაანგარიშდა საჯარო სექტორში დასაქმებულების შრომის ანაზღაურება. დამატებითი ხელფასების ზრდის რესურსი გათვალისწინებულია საბიუჯეტო ორგანიზაციებში დასაქმებული იმ პირებისთვისაც, ვიზედაც არ ვრცელდება საჯარო სექტორში შრომის ანაზღაურების მარეგულირებელი კანონმდებლობით დადგენილი საბაზო ხელფასი. (კულტურული და საგანმანათლებლო ორგანიზაციები, სასწრაფოს თანამშრომლები და სხვა).  ამასთან, წარმოდგენილი კანონპროექტის 24-ე მუხლის მე-3 პუნქტით განისაზღვრა, რომ საქართველოს მთავრობა, 2022 წლის 1 ივლისამდე ამტკიცებს საბაზო თანამდებობრივი სარგოს გადაანგარიშების მექანიზმის შემუშავების ეტაპებს და პრინციპებს, რომელიც დაეფუძნება საქართველოს სტატისტიკის ეროვნული სამსახურის მიერ ოფიციალურად გამოქვეყნებულ საშუალო თვიურ ნომინალური ხელფასის ოდენობას. |
| 4. | კანონპროექტით გათვალისწინებულია, რომ 2022 წლის 1 ივლისამდე საქართველოს მთავრობამ დაამტკიცოს საჯარო დაწესებულებებში საბაზო თანამდებობრივი სარგოს ყოველწლიურად გადაანგარიშების მექანიზმის შემუშავების ეტაპები და პრინციპები, რომელიც უნდა ამოქმედდეს 2024 წლის 1 იანვრიდან. მიზანშეწონილია, აღნიშნულ მექანიზმზე გადასვლა  დაიწყოს 2023 წლიდან. | **გათვალისწინებულია**  წარმოდგენილი კანონპროექტის 24-ე მუხლის მე-3 პუნქტში შეტანილია შესაბამისი ცვლილება. |
| 5. | ქვეყნის უსაფრთხოების გაძლიერების მიზნით, მნიშვნელოვანია, შესაძლებლობების ფარგლებში, გაიზარდოს ასიგნებები ძალოვანი  სტრუქტურებისათვის, რაც აუცილებელია მათთვის საქართველოს  კანონმდებლობით დაკისრებული ფუნქციებისა და ქვეყნის წინაშე  არსებული გამოწვევების ეფექტიანად დაძლევის უზრუნველსაყოფად. | **გათვალისწინებულია ნაწილობრივ**  ძალოვანი სტრუქტურებისთვის თავდაპირველად გამოყოფილი ასიგნებები მნიშნველოვნად გაზრდილია, თუმცა აღნიშნული ზრდა ძირითადად მიიმართება ამ სტრუქტურებში დასაქმებულთა (ჯარისკაცების, პოლიციელების და სხვა) ხელფასების მოსაწესრიგებლად. |
| 6. | ვეტერანთა მატერიალურ-სოციალური მდგომარეობის გაუმჯობესებასთან დაკავშირებით, კომიტეტის მიერ 2020 წლისა და 2021 წლის სახელმწიფო ბიუჯეტის პროექტებზე მომზადებულ დასკვნაში ასახული იყო რეკომენდაცია (წინადადება) მათთვის მოქმედი სოციალური პაკეტების გაზრდის თაობაზე. პანდემიასთან დაკავშირებული ობიექტური მიზეზების გამო, ეს რეკომენდაცია ვერ შესრულდა, რასაც ისინი გაგებით შეხვდნენ. აუცილებელია ამ საკითხის მოგვარება. | **გათვალისწინებულია**  წარმოდგენილი კანონპროექტით გათვალისწინებულია ომის მონაწილე ვეტერანებისთვის დახმარებების გაზრდა 100 ლარამდე, რისთვისაც გათვალისწინებულია დამატებით 25.0 მლნ ლარი. |
| 7. | მიზანშეწონილია, „სოციალური მუშაობის შესახებ“ საქართველოს კანონის შესაბამისად, განხორციელდეს სოციალური მუშაკის არსებული შრომის ანაზღაურების ზრდა 1500 ლარამდე. | **გათვალისწინებულია** |
| 8. | მიზანშეწონილია, მოსახლეობის მიზნობრივი ჯგუფების სოციალური დახმარების პროგრამით გათვალისწინებული მკვეთრად გამოხატული შეზღუდული შესაძლებლობის მქონე პირთათვის და შეზღუდული შესაძლებლობის მქონე ბავშვთათვის სოციალური პაკეტის გაზრდა 25 ლარით. | **გათვალისწინებულია**  წარმოდგენილი კანონპროექტით გათვალისწინებულია მკვეთრად გამოხატული შშმ პირთათვის და შშმ ბავშვებისთვის სოციალური პაკეტის ზრდა 25 ლარით, რისთვისაც გათვალისწინებულია დამატებით 13.5 მლნ ლარი. |
| 9. | ევროკავშირთან ღრმა და ყოვლისმომცველი თავისუფალი სავაჭრო სივრცის შესახებ შეთანხმებით (DCFTA) გათვალისწინებული ვალდებულებებიდან გამომდინარე, მიზანშეწონილია, სსიპ-სურსათის ეროვნული სააგენტოს ადამიანური რესურსით გაძლიერება და საშტატო ერთეულების გაზრდა ფიტოსანიტარიის მიმართულებით. | **გათვალისწინებულია**  სურსათის ეროვნულ სააგენტოს დაემატა 30 საშტატო ერთეული. |
| 10. | „საქართველოს ტყის კოდექსით“ განსაზღვრული საქმიანი ეზოების მოწყობისთვის საჭიროა დამატებითი თანხების გამოყოფა, რათა შეუფერხებლად განხორციელდეს კოდექსით გათვალისწინებული ვალდებულებები. | არსებული ფისკალური დეფიციტის და რესურსების ფარგლებში განხილული იქნება კანონპროექტის მესამე წარდგენისთვის. ამასთან, აღსანიშნავია, რომ სატყეო სააგენტოს ბოლო წლებში მნიშვნელოვნად გაეზარდა საკუთარი შემოსავლები, რაც ასევე ხმარდება კოდექსით განსაზღვრული ვალდებულებების შესრულებას. |
| 11. | წარმოდგენილი პროექტით საქართველოს რეგიონებში განსახორციელებელი პროექტების ფონდის მოცულობა განსაზღვრულია 300 მლნ ლარით, ხოლო მიმდინარე წლის ოდენობა 410 მლნ ლარს შეადგენს. მიზანშეწონილია, ფონდის ოდენობა შენარჩუნებულ იქნეს 2021 წლის გეგმის დონეზე. | 2021 წლის პირველად ბიუჯეტში საქართველოს რეგიონებში განსახორციელებელი პროექტების ფონდის მოცულობა იყო 280.0 მლნ ლარი და მისი გაზრდა შესაძლებელი გახდა დაგეგმილზე უფრო მაღალი ეკონომიკური ზრდის პირობებში. არსებული ფისკალური რესურსების პირობებში განხილული იქნება მისი ზრდა ბიუჯეტის საბოლოო ვერსიის ან/და 2022 წლის განმავლობაში. |
| 12. | მოქმედი კანონმდებლობის შესაბამისად, უკვე რამდენიმე წელია ბიუჯეტის დაგეგმვა ხორციელდება პროგრამული ბიუჯეტის ფორმატით, რომელიც თანდათანობით იხვეწება და უმჯობესდება. თუმცა, უნდა აღინიშნოს, რომ ბიუჯეტის წარმოდგენილი პროექტით გათვალისწინებული პროგრამებისა და პროექტების ინდიკატორები (როგორც რაოდენობრივი, ისე ხარისხობრივი) ჯერ კიდევ საჭიროებს სრულყოფას. მიზანშეწონილია, გაგრძელდეს მუშაობა აღნიშნული ინდიკატორების შემდგომი დახვეწისა და სრულყოფის მიმართულებით. | საკითხის კომპლექსურობიდან გამომდინარე, პროგრამული ბიუჯეტირების სრულყოფილად დანერგვა საჭიროებს მხარჯავი დაწესებულებების მეტ ძალისხმევას და შესაბამის რესურსებს. ამასთან, შიდა ფინანსური კონტროლის რეფორმის დანერგვა ხელს შეუწყობს პროგრამული ბიუჯეტირების შემდგომ დახვეწას. |
| 13. | ფისკალური რისკების შეფასებისთვის მიზანშეწონილია, ერთმანეთისგან გამიჯნულად იქნეს გაანალიზებული სახელმწიფო მმართველობის სექტორად და სახელმწიფო კორპორაციების სექტორად კლასიფიცირებული საწარმოების ფინანსური მაჩვენებლები, იმის გათვალისწინებით, რომ საწარმოთა აღნიშნული კატეგორიები ფისკალურ რისკებს წარმოქმნის განსხვავებული ფორმით. | **გათვალისწინებულია** |
| 14. | კანონპროექტზე თანდართულ „ვალის მდგრადობის ანალიზში“ გამოყენებული მოდელი არ ითვალისწინებს სამთავრობო სექტორად კლასიფიცირებულ სახელმწიფო საწარმოების ვალდებულებებს, PPP პროექტების ფარგლებში აღებულ ვალდებულებებსა და მოკლევადიანი ვალის კომპონენტს. გარდა ამისა, მიზანშეწონილია, ვალის მდგრადობის ანალიზის ჩასატარებლად ფინანსთა სამინისტრომ გამოიყენოს განახლებული მეთოდოლოგია საშუალოვადიანი პერიოდისთვის. | ამ ეტაპზე მიმდინარეობს ტექნიკური სამუშაოები და კანონპროექტის მე-3 წარდგენისას მოხდება სამთავრობო სექტორად კლასიფიცირებული სახელმწიფო საწარმოების ვალდებულებების ასახვა ვალის მდგრადობის ანალიზში.  ასევე, საერთაშორისო სავალუტო ფონდთან თანამშრომლობით დაგეგმილია ვალის მდგრადობის ანალიზის განახლებული მეთოდოლოგიის დანერგვა და მომდევნო წლებში ვალის მდგრადობის ანალიზი განხორციელდება განახლებული მეთოდოლოგიის მიხედვით. |
| 15. | საყურადღებოა, რომ მთავრობის ვალის მართვის მოქმედი სტრატეგია მოიცავს 2019-2021 წლების პერიოდს და მისი განახლება ამ დრომდე არ მომხდარა. მნიშვნელოვანია, რომ 2022 წლის სახელმწიფო ბიუჯეტის კანონის დამტკიცებამდე ფინანსთა სამინისტრომ წარმოადგინოს ახალი სტრატეგია, რომელშიც ასახული იქნება მთავრობის ხედვა ვალის მართვის საკითხებთან დაკავშირებით; | შემუშავებულია მთავრობის ვალის მართვის სტრატეგია 2022-2025 წლებისთვის. უახლოეს პერიოდში მოხდება მისი გამოქვეყნება და წლის ბოლომდე აღნიშნული დოკუმენტი დამტკიცებული იქნება საქართველოს მთავრობის მიერ. |
| 16. | კომიტეტს მიაჩნია, რომ მნიშვნელოვანი და საყურადღებოა სახელმწიფო აუდიტის სამსახურის მიერ „საქართველოს 2022 წლის სახელმწიფო ბიუჯეტის შესახებ“ საქართველოს კანონის პროექტზე მომზადებულ დასკვნაში დაფიქსირებული რეკომენდაციები და წინადადებები, მითუმეტეს, რომ მათი გათვალისწინება არ საჭიროებს დამატებით ფინანსურ რესურსებს, თუმცა მნიშვნელოვნად დახვეწავს და კიდევ უფრო ეფექტიანსა და გამჭვირვალეს გახდის ბიუჯეტის დაგეგმვისა და აღსრულების პროცესებს. | შესაძლებლობის ფარგლებში მაქსიმალურად ხორციელდება სახელმწიფო აუდიტის სამსახურის რეკომენდაციების შესრულება. საქართველოს ფინანსთა სამინისტრო მომავალშიც აქტიურად გააგრძელებს თანამშრომლობას სახელმწიფო აუდიტის სამსახურთან და ყოველწლიურად განხორციელდება საქართველოს პარლამენტში წარდგენილი დოკუმენტაციის ხარისხობრივი გაუმჯობესება. |